Toimihenkilökeskusjärjestö STTK esittää Juha Sipilän (kesk.) hallitukselle kokeilua, jossa yksinyrittäjää tuettaisiin hänen palkatessaan ensimmäisen ulkopuolisen työntekijän. STTK:n johtaja Jukka Ihanus tarjoaa ”ilmaista neuvoa” Sipilän hallitukselle.

– Itsensätyöllistäjien rohkaiseminen työnantajaksi voisi tuoda merkittävästi lisää uusia työpaikkoja. Itsensätyöllistäjiä on Suomessa lähes 160 000. Enemmistö heistä ei harkitse toisen työntekijän palkkaamista. Noin kolmasosalla heistä on kiinnostusta työvoiman palkkaamiseen. Jos joka kuudes itsensätyöllistäjä työllistäisi itsensä lisäksi toisen työntekijän, se nostaisi työllisyysastetta yhden prosenttiyksikön, Ihanus kirjoittaa STTK:n sivuilla.

Ihanus huomauttaa, että Ruotsissa suunnitellaan jo määräaikaista alennusta ensimmäisen vieraan työntekijän työnantajamaksuihin.

– STTK esittää kokeilua, jossa yksinyrittäjä saisi tukea ensimmäisen työntekijän työnantajamaksuihin 40 prosenttia ensimmäisen 12 kuukauden ajalta ja 20 prosenttia seuraavien 12 kuukauden ajalta. Esimerkiksi 3 000 euron kuukausipalkalla olevan työntekijän osalta tuki kuukaudessa olisi ensimmäisen vuoden ajalta noin 260 euroa kuukaudessa ja toisena vuonna 130 euroa kuukaudessa, Ihanus kirjoittaa.

– Valtio kattaisi kokeilussa annettavien tukien myötä sosiaaliturvarahastoihin syntyvän aukon. Valtiontaloudessa kokeilu rahoitettaisiin luopumalla hallitusohjelman mukaisen yrittäjävähennyksen toteuttamisesta (70 milj. euroa), jonka on tarkoitus tulla voimaan vuonna 2017. Sen avulla viisi prosenttia elinkeinotoiminnan tulosta vapautetaan verosta ja tämä keventäisi yrittäjän verotusta noin kaksi prosenttia. Suunnitellun yrittäjävähennyksen tavoite ei ole tukea työllistämistä tai kasvua. Sen tavoite on palkita tulosta tekevää yrittäjää henkilöyhtiöissä, jotka eivät hyötyneet viime vaalikauden yhteisöveroalesta. Työnantajamaksujen kohdennettu alennus olisi tätä verotukea tehokkaampi vastaus kahteen suureen taloutemme ongelmaan: työllistävien yritysten ja työpaikkojen vähyyteen, Ihanus jatkaa.

Hän muistuttaa, että Sipilän hallituksen tavoitteena on 100 000 uutta työpaikkaa tulevina vuosina.

– Suomessa on sekä pulaa työpaikoista että työllistävistä yrityksistä. Meillä työllistävien yritysten määrässä ei ole ollut havaittavissa kasvua viime vuosina, Ihanus toteaa.